Воккхачу стагана юххе хьийзира ши бер сарралц. ЙоIа-м, шен кучан пхьош а хьокхуш, Воккха Дадин мачаш а цIанйира. КIант а хьийзара, ша муха там бийр бара, ца хууш. ЭхI, ма самукъадаьллера цушиннан! Ма даггара доккхадера и шиъ! Иштта хIорш дасахьийзаш, буьйса тIееара. Пхьор диъна девлча а, кIант хиъна Iара набарна бIаьргаш тIеуьххушехь, наб ца кхетийта гIерташ, ойлане ваьлла воккха стаг ларвеш. – Хьо дIа хIунда ца вуьжу, Дуду? – аьлла, шега воккхачу стага хаьттича, – хьоьца вуьжур ву, хьо ойла йина ваьлча аьлла, жоп делира кIанта.